**PREDKLADACIA SPRÁVA**

Ministerstvo spravodlivosti Slovenskej republiky (ďalej len „ministerstvo“) predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 268/2006 Z. z. o rozsahu zrážok zo mzdy pri výkone rozhodnutia v znení neskorších predpisov (ďalej len „návrh nariadenia“) v súlade s § 70 ods. 1 a § 71 ods. 3 zákona Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov (ďalej len „Exekučný poriadok“) a v súlade so záväzkami vyplývajúcimi z Programového vyhlásenia vlády Slovenskej republiky na roky 2021 až 2024, v ktorom sa vláda Slovenskej republiky zaviazala presadzovať nástroje na podporu zamestnanosti a chrániť nízkopríjmové skupiny obyvateľstva a skupiny obyvateľov ohrozených chudobou, rovnako tak prijímať aj opatrenia na zlepšenie kvality podnikateľského prostredia.

Právna úprava rozsahu zrážok zo mzdy alebo iných príjmov (ďalej len „mzda“) v exekúcii je v súčasnosti nastavená tak, že hranica základnej sumy, t. j. sumy, ktorá sa nesmie zraziť povinnému zo mzdy (ďalej len „základná suma“), v mnohých prípadoch nepostačuje na úhradu základných životných potrieb povinného, prípadne členov jeho domácnosti, v dôsledku čoho sa títo povinní ocitajú na hranici chudoby. Problematickou sa javí aj tzv. zrážka bez obmedzenia, ktorá sa aplikuje v prípade, ak zostávajúca časť mzdy povinného po odrátaní základnej sumy prevyšuje 150% životného minima na plnoletú fyzickú osobu, nad ktorú sa zráža zo mzdy bez obmedzenia. Vzhľadom na výšku základnej sumy a rozsah zrážky bez obmedzenia možno uviesť, že zostávajúca časť mzdy, ktorá ostáva povinnému, nezohľadňuje vysoký rast životných nákladov, dopady pandémie COVID-19 a má negatívne dopady najmä na nízkopríjmové domácnosti a domácnosti ohrozené chudobou, nakoľko v mnohých prípadoch suma, ktorá ostáva povinnému po vykonaní zrážky zo mzdy, nepredstavuje dostatočný zdroj na zachovanie dôstojných životných podmienok, uspokojovanie potrieb rodiny a pod. Práve v dôsledku aktuálnej právnej úpravy sú ohrozené nízkopríjmové skupiny obyvateľov a skupiny obyvateľov ohrozených chudobou, nakoľko neexistuje v súčasnom stave „nádej“ na zlepšenie životných podmienok, a to ani v prípade, ak by títo povinní získali výhodnejšie zamestnanie. Aktuálna právna úprava rozsahu zrážok zo mzdy spôsobuje stav, kedy sa povinný radšej nezamestná alebo vykonáva práce mimo legálneho trhu práce. Ako príklad možno uviesť povinného, ktorý vyživuje ďalšiu plnoletú osobu a jedno maloleté dieťa, kedy pri čistej mzde 700 eur povinnému ostáva 545,12 eur a pri čistej mzde vo výške 1500 eur povinnému ostáva rovnako tak 545,12 eur.

Navrhovaná právna úprava má za cieľ upraviť rozsah zrážok zo mzdy v exekúcii tak, aby táto právna úprava zohľadňovala aktuálnu hospodársku a ekonomickú situáciu a súčasne má motivovať povinných zaradiť sa na trh práce a uspokojiť pohľadávky oprávnených za súčasného zachovania príjmu povinného v takej výške, ktorá je potrebná pre zachovanie dôstojného života povinného, zabezpečovanie potrieb rodiny a domácnosti, a v konečnom dôsledku má prispieť aj k uspokojeniu vymáhanej pohľadávky oprávneného, ktorá by inak bola nedobytná z dôvodu, že povinný sa nechce zamestnať práve z obavy vysokých exekučných zrážok.

Návrh nariadenia bol predložený na rokovanie Hospodárskej a sociálnej rady Slovenskej republiky.

Návrh nariadenia nie je predmetom vnútrokomunitárneho pripomienkového konania.

Účinnosť predkladaného návrhu nariadenia sa navrhuje dňa 1. januára 2022 tak, aby proporcionalita rozsahu zrážok zo mzdy v exekúcii bola aplikovaná v čo najkratšej dobe a to aj vzhľadom na dopady pandémie Covid-19.